عدالت د مشال د وژنې په مقدمه کې د ۲۵ مجرمانو سزا معطل کړې
د پېښورهائيکورټ د اېبټ اباد څانګې د مشال خان د وژنې په مقدمه کې د هغو ۲۵ مجرمانو سزا معطل کړې چې څلور کاله بند ورته اورول شوی او د هغو د خوشي کېدو ضمانتونه يې منظور کړي دي.
د سزاوار شوؤ مجرمانو وکيل افتخار مايار ډيوه سره په خبرو کې وويل چې د دغو کسانو د سزا معطل کولو پرضد دوي خواست کړی ؤ او هغه منظور کړی شو. د مشال خان د وژنې په مقدمه کې د اورول شوې فېصلې پرضد پېښور هائيکورټ کې خواست کوونکی وکيل فضل خان اېډوکېټ وايي "سري دست د اېبټ اباد د عدالت فېصله غلطه ده". ډيوه سره په خبرو کې هغه وويل يو خو دوي په پېښور هائيکورټ کې د دغه فېصلې پرضد اپيلونه کړي او بل دا چې "د دغو کسانو پرضدپه خواستونو کې د مشال کورنۍ يا وکيلان هم نه دي غوښتل شوي د هغوي نه پکې هم تپوس پکار ؤ ځکه چې يو فريق پکې هغوي دي". هغه زياته کړه چې د دغه فېصلې تفصيل دوي ته راشي د هغې وروستو به پرې نورې خبرې کوي خو په سمدستي توګه به دوي د دغه فېصلې پرضد هم اپيل کوي. د روانې مياشتې په اوومه نېټه د خېبرپښتونخوا په هري پور زندان کې د ترهګرۍ د مخنیوي د عدالت قاضي فضل سبحان د مشال خان د وژنې د مقدمې فېصله اورولې وه. په دغه فېصله کې يو تن ته د مرګ ، پينځه ؤ ته د عمري بند او ۲۵ نورو ته د څلورو څلورو کالو بند سزا اورول شوې او ۲۶ کسان خوشي کړی شوي وو. افتخار مایار وايي دوي د ۲۵ کسانو چې څلور کاله سزا ورته اورول شوې د هغو دپاره خواستونه کړي ځکه چې دوي د يو کال پورې موده په جېل کې تېره کړې ده. خو بل لور ته دوه ورځې وړاندې د مشال د پلار اقبال خان پينځه وکيلانو د اوومې فرورۍ په فېصله کې د سزاګانو پرضد اپيلونه کړي وو. له دې وړاندې د مشال ورور د ۲۶ خوشي شوؤ کسانو د خوشي کېدو پرضد هائيکورټ ته خواست کړی ؤ. د مردان د عبدالولي خان پوهنتون د ژورنالزم د څانګې زده کوونکی مشال خان د ۲۰۱۷م د اپرېل د مياشتې په ۱۳م نېټه د هغه زده کوونکو ملګرو او د پوهنتون انتظاميې د مذهب د سپکاوي په تور په تشدد او ډزو وژلی ؤ. دمردان پولیسو د مشال دوژنې په تور ۵۸ کسان نیولي او درې تنه تراوسه مخروران دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.